text: Horsens vært for hård cykelrute 
  05 oktober 2011 kl. 12.08
  Så er ruten klar: De store verdens-stjerner kan få en modbydelig hård oplevelse, når de næste sommer kører i Danmark.
  Når Horsens og Herning næste år er værter for det italienske etapeløb Giro d'Italia, venter der de store cykelstjerner en barsk overraskelse, hvis vejret og vinden ellers rammer dagen.
  
  Cykel-chok
  Der skal køres i alt tre løbsdage i Danmark.
  Giroen indledes med en prolog på otte kilometer i Herning centrum med passage af byens torv.
  2. etape køres fra Herning til Herning over 206 kilometer, og det lyder måske ikke i sig selv så slemt. Men de italienske cykelstjerner kan få sig et ægte chok, når de rammer vestkysten efter knap 50 kilometer.
  
  Blæst så slemt som et bjerg 
  Herefter skal køres 40 kilometer langs Vesterhavet, og det kan blive rigtig barsk, hvis der er fart i vinden, vurderer TV2-kommentatoren Rolf Sørensen.
  - Blæser det der, bliver det en meget vigtig faktor - lige så vigtig som et stort bjerg i Italien.
  - Så der er mange fra klassementet, der skal vinde Italien Rundt, der vil være nervøse, når de rammer vestkysten. Det bliver et meget nervøst felt, og der kan meget vel opstå styrt, siger Rolf Sørensen.
  
  Horsens rundt efter tur til Juelsminde
  3. etape køres over 190 kilometer med både start og mål i Horsens - og efter en tur til bl.a. Juelsminde køres de sidste 50 kilometer køres på en rundstrækning i selve Horsens.
  Herning bliver den fjernest beliggende startby i Giro d'Italias historie. Løbet blev kørt første gang i 1909.
  